Olatz Peon

Olatz Peon Ormazabal (Tolosa, Gipuzkoa, 1969ko azaroaren 21a) gipuzkoar gizarte langilea eta politikaria da, EAJko kidea. 2015etik 2023ra arte Tolosako alkatea izan zen. 2023tik aurrera eusko legebiltzarkidea da.

Ibilbidea 
Gizarte Langintzan diplomatua da Euskal Herriko Unibertsitatean. Donostiako Udalean lan egindakoa da.

2003ko udal hauteskundeetan EAJren zerrendan aurkeztu zen, eta ordutik Tolosako Udaleko zinegotzia izan da. Jokin Bildarratz alkate zela, 2007-2011 legealdian Tolosako alkateorde, Obra, Zerbitzuak, auzoak eta landa auzoetako arduraduna izan zen, eta Tolosaldeako Mankomunitatearen presidente. 2011ko hauteskundeen ondoren Bilduk lortu zuen alkatetza, eta beraz legealdi horretan oposizioko zinegotzia izan zen.

2015eko udal hauteskundeetan EAJren zerrendaburua izan zen. Alderdiak gehiengo osoa eskuratu zuen, eta Peonek alkate kargua hartu zuen. Herriko bigarren emakume alkatea bilakatu zen, Mirentxu Etxeberriaren (1983-1987) ondoren. 2015-2019 legealdian Gipuzkoako Ur Kontsortzioaren lehendakaria ere izan zen.

2019ko udal hauteskundeetan berriz ere EAJren alkategaia izan zen. Alderdiak zinegotzi bat galdu arren, alderdi bozkatuena izan zen eta Peonek alkatetza mantendu zuen PSE-EEko zinegotziaren botoari esker.

EAJren Gipuzko Buru Batzarreko burukide izandakoa da, Kultura eta Euskara arloetako arduradun.

2023ko udal hauteskundeetan ez zela EAJren alkategaia izango jakin zen 2022ko azaroan. Aldiz, foru hauteskundeetan Oria barrutiko zerrendaburu gisa aurkeztu zen. Foru hauteskundeen ondoren batzarkide gisa jardun zuen arren, 2023ko uztailean kargua utzi zuen eusko legebiltzarkide izateko, EAJren legebiltzar taldean gobernu-ardurak betetzeko egondako kargu-uzteen ondorioz.

Bizitza pertsonala 
Ezkonduta dago eta lau alaba ditu. Irakurtzea eta kirola egitea gustuko ditu, gehienbat mendian ibiltzea.

Erreferentziak 

Jelkideak
Emakume politikariak
Tolosako alkateak
Emakume alkateak